钦定古今图书集成/明伦汇编/官常典/第473卷 > 长孙肥
## 钦定古今图书集成/明伦汇编/官常典/第473卷 > 长孙肥

按《魏书》本传：“肥，代人也。昭成时，年十三，以选内侍。”少
有雅度，果毅少言。太祖之在独孤及贺兰部，肥常侍
从，御侮左右，太祖深信仗之。登国初，与莫题等俱为
大将，从征刘显。自濡源击库莫奚，讨贺兰部，并有战
功。太祖征蠕蠕，大破之，肥降其主匹候跋，事具《蠕蠕
传》。又从征卫辰及薛于部，破灭之。蠕蠕别主缊纥提
子曷多汗等率部落弃父西走，肥以轻骑追至上郡，
斩之。后从征中山，拜中领军将军。车驾次晋阳，慕容
宝并州刺史、辽西王农弃城宵遁，肥追之，至蒲泉，获
其妻子。太祖将围中山，慕容宝弃城奔和龙。肥与左
将军李栗三千骑追之，至范阳，不及而还。遂破其研
城戍，俘千馀人。中山城内人立慕容普邻为主，太祖
围之。普邻乃出步卒千馀人，欲伺间犯围。太祖命肥
挑战，伪退，普邻众追肥，太祖截其后，尽擒斩之。时以
士马少粮，遂罢中山之围，就糓河间。慕容贺𬴊杀普
邻而自立。车驾次鲁口，遣肥帅七千骑袭中山，入其
郛而还。贺𬴊以步骑四千追肥至派水，肥自魏昌击
之，获铠骑二百。肥中流矢，疮重乃还。中山平，以功赐
爵琅邪公，迁卫尉卿，改爵卢乡。时中山太守仇儒不
乐内徙，亡匿赵郡，推群盗赵准为主，妄造妖言，云“燕
东倾，赵当续。”欲知其名，准水不足。准喜而从之，自号
使持节、征西大将军、青冀二州牧、钜鹿公。儒为长史，
聚党二千馀人，据关城，连引丁零，杀害长吏，扇动常
山、钜鹿、广平诸郡。遣肥率三千骑讨之，破准于九门，
斩仇儒，生擒准。诏以“儒肉食准，传送京师，轘之于市，
夷其族。”除肥镇远将军、兖州刺史，给步骑二万，南徇
许昌，略地至彭城。司马德宗将刘该遣使诣肥请降，
贡其方物。姚平之寇平阳，太祖将讨之，选诸将无加
肥者，乃征还京师。遣肥与毗陵王顺等六万骑为前
锋。车驾次永安，平募遣勇将，率精骑二百窥军，肥逆
击擒之，匹马不返。平退保柴壁。太祖进攻，屠之，遣肥
还镇兖州。肥抚慰河南，得吏民心，威信著于淮泗，善
策谋，勇冠诸将，每战常为士卒先，前后征讨，未尝失
败，故每有大难，令肥当之。南平中原，西摧羌寇，肥功
居多，赏赐奴婢数百口，畜物以千计。后降爵为蓝田
侯。天赐五年卒，谥曰武，陪葬金陵。子翰袭爵。